เงินบาทปิด 32.34/37 บาท
ธนาคารกรุงเทพ รายงาน เงินบาทปิด 32.34/37 จับตาสถานการณ์ยูโรโซนทำนักลงทุนหันถือครองดอลลาร์
6 พ.ค. 2553

ธนาคารกรุงเทพ รายงาน เงินบาทปิด 32.34/37 จับตาสถานการณ์ยูโรโซนทำนักลงทุนหันถือครองดอลลาร์
นักบริหารเงินจากธนาคารกรุงเทพ เปิดเผย เงินบาทปิดตลาดเย็นนี้อยู่ที่ระดับ 32.34/37 บาท/ดอลลาร์ โดยระหว่างวันเงินบาทค่อนข้างจะผันผวน แกว่งตัวอยู่ในกรอบ 32.28-32.38 บาท/ดอลลาร์
ปัจจัยที่มีผลต่อเงินบาทในวันนี้มากสุด คือ ค่าเงินยูโรที่ผันผวนมากสืบเนื่องจากเหตุจลาจลในกรีซ ที่ผู้ประท้วงไม่พอใจมาตรการแก้ไขปัญหาของภาครัฐ ทำให้นักวิเคราะห์มองใน step ต่อไปว่าประเทศอื่นๆ ที่มีเริ่มปัญหาใกล้เคียงกับกรีซ เช่น สเปน และโปรตุเกส จะมีปัญหาตามไปด้วยหรือไม่ ทำให้ความน่าเชื่อถือในเงินยูโรหายไปเยอะ ส่งผลให้นักลงทุนหันไปถือครองดอลลาร์และทำให้ดอลลาร์แข็งค่าขึ้นมากในระยะนี้
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 93.86/89 เยน/ดอลลาร์ ส่วนเงินยูโรอยู่ที่ระดับ 1.2729/2781 ดอลลาร์/ยูโร
คืนนี้ สหรัฐฯ จะประกาศข้อมูลทางเศรษฐกิจที่สำคัญ คือ กระทรวงแรงงานสหรัฐฯ รายงานจำนวนผู้ขอรับสวัสดิการว่างงานรายสัปดาห์ และธนาคารกลางสหรัฐ (เฟด) เปิดเผยข้อมูลประสิทธิภาพการผลิตและต้นทุนแรงงานต่อหน่วยประจำไตรมาส 1/2010 
นักบริหารเงิน มองกรอบเงินบาทวันพรุ่งนี้ที่ 32.25-32.40 บาท/ดอลลาร์ โดยปัจจัยสำคัญที่ต้องติดตาม คือ ปัญหาหนี้สินในกลุ่มยูโรโซน, การชุมนุมของกลุ่มเสื้อแดง รวมทั้งทิศทางตลาดหุ้นทั่วโลกด้วย